cometadata/datacite-titles-descriptions-related-identifiers huggingface dataset:
DOI: 10.14457/tu.the.2022.902
title: การศึกษาปัจจัยที่สนับสนุนให้ผู้ประกอบการอาคารในประเทศไทยสนใจใช้ดิจิตอลทวินในงานดำเนินการและบำรุงรักษาอาคารช่วงใช้งาน

description: ในต่างประเทศมีการใช้งานและการศึกษาวิจัยด้านการใช้ประโยชน์จากเทคโนโลยีดิจิตอลทวินสำหรับอุตสาหกรรมการออกแบบและก่อสร้างเป็นจำนวนมาก แต่งานวิจัยส่วนมากเป็นการศึกษาเพื่อหาผลลัพธ์ในการใช้ประโยชน์ด้านต่าง ๆ ที่มีความเฉพาะเจาะจงในแต่ละด้าน อีกทั้งยังขาดการศึกษาที่เกี่ยวข้องกับการบริหารทรัพยากรกายภาพ และไม่พบการศึกษาวิจัยด้านนี้ในประเทศไทย งานวิจัยนี้มีวัตถุประสงค์เพื่อศึกษาปัจจัยที่สนับสนุนให้ผู้ประกอบการอาคารในประเทศไทยสนใจใช้ดิจิตอลทวินในงานดำเนินการและบำรุงรักษาอาคารช่วงใช้งาน โดยรวบรวมบทความทางวิชาการจากฐานข้อมูล Scopus ด้วยคำค้น “Digital Twin Building” เพื่อศึกษาประโยชน์ที่จะได้รับและภาพรวมการใช้งาน พบว่ามีงานวิจัยที่เกี่ยวข้องจำนวน 1,256 งาน จากทั้งหมดเป็นงานที่เกี่ยวข้องกับ O&M จำนวน 106 งาน ซึ่งเป็นงานระดับอาคารเพียง 24 งาน มาทบทวนและสรุปเป็นแผนภาพโดยแบ่งหัวข้อการสรุปเป็น 6 ประเด็น ได้แก่ ปัญหาที่พบ วิธีการศึกษาวิจัย ตัวแปรที่แต่ละงานวิจัยใช้ในการศึกษา ผลลัพธ์ ผลประโยชน์ และด้านที่ได้รับผลประโยชน์ เพื่อนำไปอภิปรายกับผู้เชี่ยวชาญด้านดิจิตอลทวินและผู้ที่เกี่ยวข้องที่มีประสบการณ์ หรือ ใกล้ชิดกับงานบริหารอาคาร โดยผลของการศึกษานี้ได้ข้อสรุปว่า ปัจจัยที่จะสนับสนุนให้ผู้ประกอบการอาคารในประเทศไทยสนใจใช้ดิจิตอลทวินในงานดำเนินการและบำรุงรักษาอาคารนั้นประกอบไปด้วย 2 ปัจจัย ได้แก่ ปัจจัยภายนอกที่องค์กรไม่สามารถควบคุมได้ และปัจจัยภายในที่องค์กรสามารถควบคุมได้ ซึ่งเป็นปัจจัยหลัก โดยเฉพาะการมีวัตถุประสงค์การใช้งานที่ชัดเจนเพื่อเลือกใช้องค์ประกอบของดิจิตอลทวินที่เหมาะสม ประกอบกับมาตรฐานสำหรับข้อมูลที่จำเป็นต้องใช้ในดิจิตอลทวินจากการกำหนดร่วมกันระหว่าผู้มีส่วนได้ส่วนเสียเพื่อสนับสนุนการทำงานดำเนินการบำรุงรักษาอาคารที่ยังมีข้อจำกัดอยู่ในปัจจุบัน และจะเกิดการใช้งานอย่างแพร่หลายเมื่อมีการกระตุ้นจากปัจจัยภายนอก เช่น นโยบายสนับสนุนจากภาครัฐรวมถึงผลประโยชน์ที่สามารถจับต้องได้จากกรณีศึกษาทางธุรกิจ โดยผลการศึกษาดังกล่าวสามารถเปิดประเด็นตั้งต้นให้มีการศึกษาวิจัยในประเด็นต่าง ๆ ที่เกี่ยวข้อง และผลักดันความรู้ความเข้าใจให้กับผู้ประกอบการหรือผู้ที่เกี่ยวข้อง เพื่อสนับสนุนการใช้ดิจิตอลทวินในการเพิ่มประสิทธิภาพให้งานดำเนินการและบำรุงรักษาอาคารต่อไปในอนาคต
DOI: 10.14457/tu.the.2022.903
title: การพัฒนาดัชนีชี้วัดผลสำเร็จโดยการประเมินแบบดุลยภาพ: กรณีศึกษาหน่วยงานตรวจสอบคุณภาพชิ้นส่วนขาเข้า

description: งานวิจัยนี้เป็นการศึกษาการวัดผลการดาเนินงาน ด้วยเทคนิคแบบประเมินดุลยภาพ Balanced Scorecard (BSC) มาใช้ในการประเมินกับหน่วยการตรวจสอบคุณภาพชิ้นส่วนขาเข้าชิ้นส่วนอิเล็กทรอนิกส์ ซึ่งในปัจจุบันมีการกาหนดตัวชี้วัดเพียงด้านเดียว คืออัตราล็อตปฎิเสธ ส่งผลให้หน่วยงานไม่เกิดความคิดริเริ่มในการพัฒนาคุณภาพในภาพรวม และไม่สะท้อนถึงปัญหาอื่น ๆ โดยงานวิจัยนี้ได้นาเทคนิค BSC มาใช้ในการประเมินและกาหนดตัวชี้วัดให้ครอบคลุมทั้ง 4 มุมมอง ได้แก่ มุมมองด้านลูกค้า มุมมองด้านการเงิน มุมมองด้านกระบวนการภายใน และมุมมองด้านการเรียนรู้แล้วพัฒนา หลังจากนั้นจึงประเมินความเหมาะสมของดัชนีชี้วัด และวิเคราะห์ความสัมพันธ์ทางสถิติ ร่วมถึงสร้างแผนที่ยุทธศาสตร์ แล้วประยุกต์ใช้กับหน่วยงานศึกษาเป็นเวลา 1 เดือน พบว่า ประสิทธิภาพการตรวจสอบคุณภาพเพิ่มขึ้นจาก 52.62 เป็น 89.86 คะแนน อันเนื่องมากจากความสามารถในการแก้ไขปัญหาด้านคุณภาพที่ซ้อนอยู่เพิ่มมากขึ้น และยังส่งผลต่อการปรับปรุงคุณภาพด้านอื่น ๆ ที่เกี่ยวข้องได้
DOI: 10.14457/tu.the.2022.904
title: การลดต้นทุนกระบวนการทำความสะอาดภายใน (cleaning in place: CIP): กรณีศึกษาบริษัทผลิตชาเขียวพร้อมดื่ม

description: งานวิจัยนี้เป็นการนำแนวคิดวิธีการของ DMAIC มาประยุกต์ใช้ในการลดต้นทุนรวมของกระบวนการทำความสะอาดภายใน CIP (Cleaning in place) ในบริษัทกรณีศึกษา เพื่อลดต้นทุนในกระบวนการล้างทำความสะอาดเครื่องจักร ท่อ ถังและอุปกรณ์ต่าง ๆ ที่ต้องสัมผัสกับผลิตภัณฑ์ในกระบวนการผลิต ซึ่งวิธีการล้างทำความสะอาดจะใช้วิธี CIP เป็นการล้างทำความสะอาดเครื่องจักรแบบภายใน โดยไม่ต้องถอดชิ้นส่วนเครื่องจักร โดยมีการใช้น้ำและสารเคมีในการทำความสะอาด จากการรวบรวมข้อมูล 2 เดือน พบว่าต้นทุนในการทำความสะอาด CIP เท่ากับ 1,083,272 บาท จากการ CIP ทั้งหมด 1,461 ครั้ง ซึ่งในงานวิจัยครั้งนี้ไม่สามารถดำเนินการในการลดจำนวนครั้งที่เป็นกรณีเปลี่ยนรสชาติและไซส์การผลิตได้เนื่องจากมีผลิตภัณฑ์หลากหลาย ดังนั้น การวิจัยครั้งนี้มีแนวคิดที่จะปรับลดต้นทุนรวมและเวลาในการCIP ลงด้วย 2 แนวทางการปรับปรุง ผลการดำเนินการพบว่าทางผู้วิจัยสามารถลดต้นทุนของการทำความสะอาดภายในลง 174,601บาท คิดเป็น 16% ของต้นทุนทั้งหมด และระยะเวลาการ CIP ต่อครั้งลง 10 นาทีต่อการCIP และสามารถลดความถี่จำนวนครั้งของการ CIP กรณีเดินงานปกติลงคิดเป็น 33% จากการปรับปรุง
DOI: 10.14457/tu.the.2022.905
title: การศึกษาความเป็นไปได้ด้านการเงินในการทำเกษตรกรรมแนวตั้ง: กรณีศึกษาพื้นที่ย่านศูนย์กลางเศรษฐกิจกรุงเทพ

description: การทำเกษตรกรรมแนวตั้ง (Vertical Farming) เป็นการเพาะปลูกพืชในอาคารลักษณะการปลูกจะปลูกเป็นชั้นแนวตั้ง และนำเทคโนโลยีมาใช้ในการควบคุมสภาวะแวดล้อมในการเพาะปลูก เพื่อผลิตผลผลิตที่มีคุณภาพและปลอดภัยจากสารเคมีตกค้างที่เป็นอันตรายต่อร่างกาย จึงได้รับความนิยมจากผู้ที่ดูแลสุขภาพ และยังช่วยแก้ปัญหาข้อจำกัดของพื้นที่เพาะปลูก ปัจจุบันจึงมีผู้พัฒนาเทคโนโลยีที่ใช้ในการทำเกษตรกรรมแนวตั้งออกมาเรื่อย ๆ ส่งผลให้ของเทคโนโลยีที่นำมาใช้ในการทำเกษตรกรรมมีราคาที่ถูกลงและน่าลงทุนทำเกษตรกรรมแนวตั้ง วัตถุประสงค์ของงานวิจัยนี้คือการศึกษาความเป็นไปได้ในการทำเกษตรกรรมแนวตั้งแบบไฮโดรโปนิกส์ในย่านศูนย์กลางเศรษฐกิจกรุงเทพฯ (Core Central Business District) โดยศึกษาชุดปลูกจาก Agrowlab, Hoka farm และ Agrotonomy เริ่มจากการศึกษาการทำเกษตรกรรมแนวตั้ง เทคโนโลยีที่นำมาใช้ในการทำเกษตรกรรมแนวตั้ง สำรวจราคาต้องทุนและผลตอบแทน นำต้นทุนในการลงทุน ค่าใช้จ่ายในการดำเนินการ และผลตอบแทนมาวิเคราะห์ความคุ้มค่าทางการเงิน จากการศึกษาพบว่า การทำเกษตรกรรมแนวตั้ง ในย่านศูนย์กลางเศรษฐกิจกรุงเทพฯ ด้วยปลูกปลูกจาก Agrowlab ในขนาดพื้นที่ปลูก 25 ตารางเมตร ต้องใช้เงินลงทุน 589,136 บาท โครงการที่ปีที่5 มีมูลค่าเงินปัจจุบันสุทธิ (NPV) มีค่าเท่ากับ 275,797.42 บาท อัตราผลตอบแทนภายในโครงการมีค่า เท่ากับ 27.97% ต่อปี ระยะเวลาในการคืนทุนเท่ากับ 3 ปี ซึ่งแสดงให้เห็นว่าโครงการมีความเป็นไปได้ในการลงทุน
DOI: 10.14457/tu.the.2022.906
title: ระบบกล้อง AI ตรวจสอบพนักงานสวมใส่อุปกรณ์ป้องกันภัยส่วนบุคคลก่อนเข้าทำงานในพื้นที่เสี่ยง

description: ปัจจุบันนี้โรงงานบางพื้นที่มองข้ามถึงเรื่องการตรวจสอบการสวมใส่อุปกรณ์ความปลอดภัยส่วนบุคคลหรือที่เรียกกันว่าอุปกรณ์ PPE ก่อนการเข้าไปทำงานในพื้นที่เสี่ยงนั้นเป็นหนึ่งปัจจัยที่มีส่วนทำให้เกิดอุบัติเหตุต่อผู้ปฏิบัติงานได้อันเนื่องมาจากการไม่สวมใส่อุปกรณ์ PPE นั้นคือความประมาทที่อาจก่อให้เกิดอุบัติเหตุตามมาได้ทุกเมื่อ จากปัญหาดังกล่าวผู้วิจัยได้คิดค้นการออกแบบระบบการจัดการความปลอดภัยด้วยเทคโนโลยีกล้อง AI ตรวจจับอุปกรณ์ PPE ด้วยอัลกอริทึม โยโล เชิงลึกสำหรับการตรวจจับอุปกรณ์ป้องกันภัยส่วนบุคคล เป็นการตรวจสอบและแสดงข้อมูลการตรวจสอบอุปกรณ์ PPE แบบเรียลไทม์ของผู้ปฏิบัติงาน โดยระบบกล้องจะมีการเรียนรู้ข้อมูลจากฐานข้อมูลที่มีอยู่เพื่อประมวลผลในการตรวจจับที่แม่นยำ ซึ่งกล้อง AI จะสามารถตรวจจับอุปกรณ์ PPE ดังนี้คือ ชุดสะท้อนแสง, หมวกนิรภัย, แว่นตานิรภัยและถุงมือนิรภัยและมีการแจ้งเตือนด้วยเสียงเมื่อไม่มีการสวมใส่อุปกรณ์ PPE ที่จะแสดงผลออกทางหน้าจอเพื่อตรวจสอบความเรียบร้อยการสวมใส่อุปกรณ์ PPE ของแต่ละบุคคลก่อนการเข้าทำงานในพื้นที่เสี่ยง บทความนี้ทำขึ้นเพื่อออกแบบโมเดลระบบกล้อง AI ตรวจจับอุปกรณ์ป้องกันภัยส่วนบุคคลร่วมกับประตูอัตโนมัติและสามารถติดตั้งประยุกต์ใช้กับงานการจัดการความปลอดภัยภายในโรงงานอุตสาหกรรมหรือไซต์งานได้ ผู้วิจัยคาดหวังว่าบทความนี้จะสามารถเพิ่มประสิทธิภาพในการตรวจสอบ PPE และทำให้ผู้ปฏิบัติงานตระหนักถึงความสำคัญของการสวมใส่อุปกรณ์ PPE มากขึ้น
DOI: 10.14457/tu.the.2022.907
title: การปรับปรุงกระบวนการจัดทำเอกสารมาตรฐานการทำงาน (operation standard) โดยการประยุกต์ใช้เทคนิคลีน: กรณีศึกษาโรงงานผลิตกล้องถ่ายรูป

description: งานวิจัยนี้มีวัตถุประสงค์เพื่อลดกิจกรรมในกระบวนการทำงานที่ไม่มีคุณค่าและปรับปรุงกระบวนการจัดทำเอกสารมาตรฐานการทำงาน (Operation Standard) ของกระบวนการประกอบกล้องถ่ายรูปประเภท Mirror less โดยการประยุกต์ใช้เทคนิคลีน จากการศึกษาขั้นตอนการจัดทำเอกสารทั้งหมด 4 ช่วงการทำงาน นำมาจัดทำผังสายธารแห่งคุณค่า (Value Stream Mapping: VSM) และนำเครื่องมือลีนต่าง ๆ มาใช้ในการวิเคราะห์เพื่อลดความสูญเปล่าในกระบวการ โดยกำจัดขั้นตอนที่ไม่จำเป็นออกไปและรวมขั้นตอนต่างๆ เข้าด้วยกัน ซึ่งหลังจากปรับปรุงกระบวนการ พบว่า สามารถลดขั้นตอนในกระบวนการรวมทุกช่วงการทำงานลงได้ จากเดิม 29 ขั้นตอน เหลือเพียง 19 ขั้นตอน คิดเป็น 34.48% ส่งผลให้เวลาของกระบวนการ (Process time) รวมทุกช่วงการทำงานลดลง จากเดิม 306 วัน เหลือเพียง 207 วัน คิดเป็น 32.35% และค่า Activity ratio มีค่าเพิ่มขึ้นเล็กน้อย ส่งผลให้กระบวนการมีประสิทธิภาพเพิ่มขึ้นและตอบสนองตามแผนการทำงานได้ดีขึ้น
DOI: 10.14457/tu.the.2022.908
title: การเข้าถึงบริการทันตกรรมของผู้ต้องขังเรือนจำแห่งหนึ่งในเขตกรุงเทพมหานคร

description: การวิจัยครั้งนี้มีวัตถุประสงค์เพื่อศึกษาสถานการณ์การเข้าถึงบริการทันตกรรมของผู้ต้องขัง และเพื่อศึกษามุมมองของผู้มีส่วนเกี่ยวข้องต่อการเข้าถึงบริการทันตกรรมของผู้ต้องขัง รูปแบบการวิจัยใช้วิธีการเชิงคุณภาพ โดยการสัมภาษณ์เชิงลึก กลุ่มผู้ให้ข้อมูลได้แก่ ผู้บริหารของทัณฑสถานบำบัดพิเศษกลางและ ทัณฑสถานโรงพยาบาลราชทัณฑ์ ทันตแพทย์ เจ้าพนักงาน ทันตสาธารณสุข ผู้ช่วยทันตแพทย์ ผู้คุมและเจ้าหน้าที่พยาบาลที่ปฏิบัติงานในทัณฑสถานบำบัดพิเศษกลาง จำนวนทั้งสิ้น 24 คน เก็บรวบรวมข้อมูลโดยใช้แนวคำถาม วิเคราะห์ข้อมูลโดยการวิเคราะห์เนื้อหา ผลการวิจัยตามการวิเคราะห์ระบบสุขภาพผ่านการจัดระดับตามแนวคิดมานุษยวิทยาการแพทย์เชิงวิพากษ์ พบว่า ในระดับมหภาค นโยบายระดับกรมราชทัณฑ์ด้านการบริการสุขภาพของผู้ต้องขัง ส่งผลต่อการกำหนดแนวทางการให้บริการทันตกรรมในทัณฑสถานบำบัดพิเศษกลาง เช่น โครงการราชทัณฑ์ปันสุข ทำความ ดี เพื่อชาติ ศาสน์ กษัตริย์ ในระดับกลาง ปัจจัยที่สำคัญที่ส่งผลต่อการเข้าถึงบริการทันตกรรมของผู้ต้องขัง คือทรัพยากรทันตกรรมที่จำกัดภายในเรือนจำ ทั้งความไม่เพียงพอของทรัพยากรทางด้านทันตบุคลากร และเจ้าหน้าที่ในเรือนจำ ในระดับจุลภาค กฎระเบียบและข้อบังคับในเรือนจำมีผลต่อการให้บริการรักษาทันตกรรมในผู้ต้องขังป่วย และในระดับปัจเจก ปัจจัยทางด้านพฤติกรรมสุขภาพของผู้ต้องขังก่อนเข้าเรือนจำ และสวัสดิการการรักษาพยาบาลของผู้ต้องขัง ส่งผลต่อการตัดสินใจในการรับบริการด้านทันตกรรมของผู้ต้องขังในเรือนจำ สถานการณ์การเข้าถึงบริการทันตกรรมของผู้ต้องขังในพื้นที่กรุงเทพมหานครยังไม่เพียงพอและยังไม่ตอบสนองต่อความต้องการของผู้ต้องขังเท่าที่ควร เนื่องด้วยหลายปัจจัย ได้แก่ ความครอบคลุมในการรับบริการทันตกรรมของผู้ต้องขังในเรือนจำ ระบบการเข้ารับบริการทันตกรรมของผู้ต้องขังในเรือนจำ สวัสดิการการรักษาพยาบาลของผู้ต้องขัง การให้บริการด้านทันตสุขภาพในสถานพยาบาลลูกข่ายในเรือนจำ ทัศนคติของบุคลากรทางแพทย์และเจ้าหน้าที่ในเรือนจำต่อการให้บริการทันตกรรมของผู้ต้องขัง การพัฒนาคุณภาพบริการและศักยภาพของทันตบุคลากร ข้อจำกัดและอุปสรรคในการให้บริการทันตกรรมในเรือนจำ โครงการราชทัณฑ์ปันสุข ทำความ ดี เพื่อชาติ ศาสน์ กษัตริย์ และความคาดหวังของบุคลากรต่อการพัฒนาระบบบริการทันตกรรม ข้อเสนอแนะจากการวิจัยคือ ผู้ที่มีส่วนเกี่ยวข้องในการกำหนดนโยบายสาธารณะในทุกระดับควรมีการรวบรวมข้อมูลปัญหาและอุปสรรคในการเข้ารับบริการทันตกรรมของผู้ต้องขังเพื่อเป็นข้อมูลประกอบการพิจารณาในการกำหนดนโยบายสาธารณะในการจัดบริการทันตสุขภาพในเรือนจำและส่งเสริมให้ทันตบุคลากรศึกษาต่อเพื่อเพิ่มศักยภาพในการรักษาผู้ป่วยได้ดียิ่งขึ้น กรมราชทัณฑ์ควรส่งเสริมให้เกิดภาคีเครือข่ายความร่วมมือด้านทันตสาธารณสุขแก่ผู้ต้องขังในเรือนจำ เพื่อก่อให้เกิดกระบวนแลกเปลี่ยนองค์ความรู้ด้านทันตสาธารณสุขและเทคโนโลยีที่ทันสมัยระหว่างภาคี เกิดการกระจายอำนาจ ทรัพยากรและทันตบุคลากรที่มีความเชี่ยวชาญไปยังสู่ส่วนภูมิภาคมากขึ้น
DOI: 10.14457/tu.the.2022.909
title: การจัดการพัสดุคงคลังของชิ้นส่วนที่มีความไม่แน่นอนและแปรปรวนสูง: กรณีศึกษาบริษัทโซลาร์ เซลล์

description: งานวิจัยนี้มีวัตถุประสงค์เพื่อจัดการพัสดุคงคลังที่มีความไม่แน่นอนและแปรปรวนสูงโดยการคัดแยกกลุ่มพัสดุคงคลังและการพยากรณ์การสั่งซื้อของบริษัทกรณีศึกษา ในเบื้องต้นได้คัดแยกพัสดุที่ไม่มีการเคลื่อนไหวเพื่อนำไปจัดการ และจึงนำพัสดุคงคลังที่เหลือมาแบ่งกลุ่มตามหลักการ ABC หลักการ ABC ด้วยวิธี Technique for order preference by Similarity to idea solution (TOPSIS) และ ABC ด้วยวิธี Analytic hierarchy process (AHP) มาช่วยพิจารณาในการแบ่งกลุ่ม ซึ่งพบว่าการแบ่งกลุ่มด้วย AHP สามารถแบ่งกลุ่มที่มีความคล้ายคลึงกันและมีค่าใช้จ่ายรวมในการจัดการพัสดุคงคลังที่ต่ำกว่า หลังจากนั้นนำพัสดุในกลุ่ม A ที่จัดกลุ่มได้มาวิเคราะห์หาการพยากรณ์ความต้องการที่เหมาะสมโดยเปรียบเทียบระหว่างวิธี Exponential smoothing, Croston (CR), และ Teunter Syntetos and Babai (TSB) ซึ่งพบว่าวิธี TSB มีความเหมาะสมเนื่องจากให้ค่าพยากรณ์ที่ใกล้เคียงกับความต้องการจริงมากที่สุด จากการจัดการพัสดุดังกล่าวทำให้สามารถลดค่าใช้จ่ายในการจัดการพัสดุคงคลังลงจาก 983,031.58 บาท เหลือ 861,838.74 บาท คิดเป็น 12.33%
DOI: 10.14457/tu.the.2022.910
title: การประยุกต์ใช้หลักการแก้ปัญหาอย่างเป็นระบบในการลดอุปสรรคของการรักษามาตรฐาน ISO/IEC 29110 ในบริษัทซอฟต์แวร์ขนาดเล็ก

description: ISO/IEC 29110 คือมาตรฐานบริษัทที่มีขนาดเล็ก (VSEs) ที่มีบุคลากรไม่เกิน 25 คน แต่การรักษามาตรฐานให้คงอยู่อย่างครบถ้วนทุกกระบวนการเป็นไปได้ยาก ดังบริษัทกรณีศึกษา งานวิจัยนี้จึงมีวัตถุประสงค์เพื่อศึกษาปัญหาในการบังคับใช้มาตรฐาน และพัฒนาแนวทางการปรับปรุงการทำงาน ตามหลักการแก้ปัญหาอย่างเป็นระบบเพื่อรักษามาตรฐาน โดยเริ่มต้นที่การศึกษามาตรฐาน พบว่า ตามมาตรฐานมีทั้งหมด 2 กระบวนการ 22 Work Product ภายใต้ 10 Activities และศึกษาต่อว่าในปัจจุบันมีการดำเนินการตามมาตรฐานหรือไม่ ซึ่งแบ่งเป็น 3 กลุ่ม ได้แก่ ดำเนินการอยู่ในปัจจุบัน คิดเป็น 36.3% ของ Work Product ทั้งหมด และดำเนินการอยู่แต่ไม่ครบ หรือไม่มีการดำเนินการในปัจจุบันแล้ว คิดเป็น 63.7% ซึ่งควรได้รับการปรับปรุง โดยการเก็บรวบรวมข้อมูลสาเหตุที่ทำให้เกิดอุปสรรค ดำเนินการด้วยการสำรวจความคิดเห็นด้วยแบบสอบถาม และผ่านการตรวจสอบความเที่ยงตรง (Validity) ด้วยผู้เชี่ยวชาญ 3 ท่านหลังจากเก็บข้อมูลแบบทดสอบในแบบสอบถาม พบว่า บุคลากรที่ผ่านการอบรบมาตรฐาน มีความรู้ความเข้าใจเกี่ยวกับมาตรฐานในระดับดีมาก นำไปสู่การคำนวณค่าเฉลี่ยคะแนนถ่วงน้ำหนัก (Weight Scoring) สำหรับความพึงพอใจและความคิดเห็นต่อมาตรฐาน และนำมาระบุแนวทางในการปรับปรุงที่เป็นไปได้ และจัดลำดับความสำคัญในการปรับปรุงตามค่าเฉลี่ยคะแนนถ่วงน้ำหนัก เพื่อนำมากำหนดแนวทางในการปรับปรุง และปรับปรุงด้วยเครื่องมือต่าง ๆ ผลลัพธ์คือ บริษัทกรณีศึกษามี Work Product ครบถ้วนเมื่อวิเคราะห์ช่องว่าง (Gap Analysis) และผ่านการรับรองจากมาตรฐาน
DOI: 10.14457/tu.the.2022.912
title: บรรยากาศความปลอดภัยในการทำงานของโรงงานผลิตหม้อแปลงไฟฟ้าแห่งหนึ่งในจังหวัดสมุทรปราการ

description: การศึกษาเชิงพรรณานี้มีวัตถุประสงค์เพื่อศึกษาบรรยากาศความปลอดภัยในการทำงาน และปัจจัยที่มีความสัมพันธ์กับบรรยากาศความปลอดภัยในการทำงานของโรงงานผลิตหม้อแปลงไฟฟ้าแห่งหนึ่งในจังหวัดสมุทรปราการ โดยให้กลุ่มตัวอย่างที่เป็นตัวแทนของพนักงานในสายการผลิตและสนับสนุนการผลิตของโรงงานแห่งนี้ จำนวน 223 คน ตอบแบบสอบถามด้วยตนเอง ในระหว่างเดือนพฤษภาคม-มิถุนายน พ.ศ. 2563 วิเคราะห์ข้อมูลโดยใช้ จำนวน ร้อยละ ค่าเฉลี่ย ส่วนเบี่ยงเบนมาตรฐาน ค่ามัธยฐาน Spearman Rank Correlation, Kruskal-Wallis Test, t-test for Correlation และ Multiple Regression Analysis ที่ระดับนัยสำคัญ 5% ผลจากการศึกษาพบว่า พนักงานมีการรับรู้ต่อบรรยากาศความปลอดภัยในการทำงานโดยรวม เฉลี่ย 2.93 (คะแนนเต็ม 4 คะแนน) พนักงานมีการรับรู้ดีที่สุดต่อการเรียนรู้ การสื่อสาร และความไว้วางใจของเพื่อนร่วมงาน เฉลี่ย 3.16 และการรับรู้ต่ำที่สุดต่อการจัดอันดับความสำคัญและการยอมรับการปลอดความเสี่ยงของลูกจ้าง เฉลี่ย 2.73 พนักงานร้อยละ 13.5 เคยประสบอุบัติเหตุจากการทำงานในช่วง 1 ปีที่ผ่านมา ปัจจัยด้านการได้รับการฝึกอบรมหลักสูตรด้านความปลอดภัยและ อายุงานของพนักงานมีความสัมพันธ์อย่างมีนัยสำคัญ (p-values=0.007-0.033) กับการรับรู้ต่อบรรยากาศความปลอดภัยในการทำงานในเรื่องความสามารถและความรับผิดชอบของฝ่ายบริหาร และการจัดการด้านความยุติธรรมด้านความปลอดภัย นอกจากนี้ การเคยได้รับการฝึกอบรมหลักสูตรด้านความปลอดภัยในช่วง 1 ปีที่ผ่านมา มีความสำคัญต่อการรับรู้บรรยากาศความปลอดภัยในการทำงานโดยรวมมากที่สุด รวมถึงมีความสำคัญอย่างมีนัยสำคัญในเรื่องความสามารถและความรับผิดชอบด้านความปลอดภัยของฝ่ายบริหาร และการจัดการด้านความยุติธรรมด้านความปลอดภัย (p-values=0.031-0.044) และการเคยเปลี่ยนแผนกที่ปฏิบัติงานมีความสำคัญอย่างมีนัยสำคัญต่อการรับรู้ในเรื่องการเรียนรู้ การสื่อสาร และความไว้วางใจของเพื่อนร่วมงาน (p-value=0.043) เพื่อสร้างบรรยากาศความปลอดภัยและลดสถิติการอุบัติเหตุจากการทำงาน โรงงานควรจัดหลักสูตรฝึกอบรมด้านความปลอดภัยให้กับพนักงานทุกระดับ พัฒนาและทบทวนความรู้ความสามารถในการทำงานกับพนักงานอายุงานมาก กำหนดรูปแบบการบริหารจัดการด้านความปลอดภัยของแผนกที่มุ่งเน้นไปในทิศทางเดียวกันตามนโยบายหลักขององค์กร
DOI: 10.14457/tu.the.2022.913
title: ความชุกและปัจจัยที่มีความสัมพันธ์กับอาการทางระบบกระดูกและกล้ามเนื้อของพนักงานผู้ใช้คอมพิวเตอร์ในโรงงานผลิตเส้นใยสังเคราะห์แห่งหนึ่ง

description: การศึกษานี้เป็นการศึกษาเชิงวิเคราะห์แบบภาคตัดขวางมีวัตถุประสงค์เพื่อศึกษาความชุกและปัจจัยที่มีความสัมพันธ์กับการเกิดอาการบาดเจ็บทางระบบกระดูกและกล้ามเนื้อของพนักงานที่ใช้คอมพิวเตอร์ในโรงงานผลิตเส้นใยสังเคราะห์ โดยกลุ่มตัวอย่างเป็นพนักงานที่มีการปฏิบัติงานโดยใช้คอมพิวเตอร์ในโรงงานผลิตเส้นใยสังเคราะห์แห่งหนึ่ง จังหวัดพระนครศรีอยุธยา จำนวน 98 คน เก็บรวบรวมข้อมูลโดยใช้แบบสอบถามซึ่งผู้วิจัยสร้างขึ้นเพื่อศึกษาปัจจัยที่เกี่ยวข้องทั้งหมด 4 ส่วน ได้แก่ ข้อมูลทั่วไปของผู้ตอบแบบสอบถาม ข้อมูลด้านลักษณะและสภาพแวดล้อมในการทำงาน ข้อมูลด้านจิตสังคม และประเมินการเกิดอาการบาดเจ็บทางระบบกระดูกและกล้ามเนื้อ นอกจากนี้มีการประเมินความเสี่ยงทางการยศาสตร์ด้วยวิธี Rapid Office Strain Assessment (ROSA) วิเคราะห์ข้อมูลด้วยค่าความถี่ ร้อยละ ค่าเฉลี่ย ส่วนเบี่ยงเบนมาตรฐาน ทำการวิเคราะห์ปัจจัยที่มีความสัมพันธ์กับการเกิดอาการบาดเจ็บทางระบบกระดูกและกล้ามเนื้อด้วยสถิติ Binary logistic regression ที่ระดับนัยสำคัญทางสถิติ 0.05 ผลการศึกษาพบว่า พนักงานผู้ใช้คอมพิวเตอร์ในโรงงานผลิตเส้นใยสังเคราะห์ มีอาการบาดเจ็บทางระบบกระดูกและกล้ามเนื้อในช่วง 12 เดือนที่ผ่านมา ร้อยละ 68.4 โดยอวัยวะที่มีอาการบาดเจ็บมากที่สุด คือ ไหล่ ร้อยละ 68.7 รองลงมาคือ คอ ร้อยละ 62.7 จากการวิเคราะห์หาปัจจัยที่มีความสัมพันธ์กับอาการทางระบบกระดูกและกล้ามเนื้อของพนักงานผู้ใช้คอมพิวเตอร์ โดยการวิเคราะห์ความสัมพันธ์แบบตัวแปรพหุ (Multivariable Analysis) ด้วยสถิติ Binary logistic regression พบว่าปัจจัยที่มีความสัมพันธ์กับการเกิดอาการบาดเจ็บทางระบบกระดูกและกล้ามเนื้อ คือ เวลาในการทำงานกับคอมพิวเตอร์มากกว่า 4 ชั่วโมงต่อวัน (Adjusted odds ratio [AOR] = 2.95, 95% confidence interval [CI]: 1.02 – 8.52, p-value = 0.046) ความถี่ในการพักจากการทำงานกับคอมพิวเตอร์ 1 – 3 ครั้งต่อวัน (AOR = 2.80, 95% CI: 1.02 – 7.68, p-value = 0.046) และผู้มีความเสี่ยงทางการยศาสตร์ระดับสูง (AOR = 6.08, 95% CI: 2.21 – 16.67, p-value &lt; 0.001)จากผลการศึกษานี้เสนอแนะให้สถานประกอบการควรกำหนดเวลาพักเพื่อให้พนักงานที่ทำงานกับคอมพิวเตอร์หยุดพักให้ร่างกายได้เปลี่ยนแปลงอิริยาบท 10 - 15 นาที ทุกๆ 2 ชั่วโมง โดยการทำงานในหนึ่งวันควรพักมากกว่า 4 ครั้ง เพื่อป้องกันอาการบาดเจ็บของกล้ามเนื้ออันเนื่องมาจากการอยู่ในอิริยาบทเดิม ๆ อีกทั้งควรสร้างความตระหนักถึงอันตรายจากการสัมผัสปัจจัยเสี่ยงทางด้านการยศาสตร์ในการทำงาน เพื่อนำไปสู่การปรับเปลี่ยนพฤติกรรมในการทำงานที่ปลอดภัย และสถานประกอบการควรกำหนดมาตรฐานของอุปกรณ์สำนักงานในการทำงานกับคอมพิวเตอร์ให้เหมาะสมตามหลักการยศาสตร์ เพื่อป้องกันและลดความเสี่ยงต่อการเกิดอาการทางระบบกระดูกและกล้ามเนื้อของผู้ปฏิบัติงาน
DOI: 10.14457/tu.the.2022.914
title: ความชุกของอาการระบบทางเดินหายใจและสมรรถภาพปอดของพนักงานกวาดถนนในพื้นที่เขตบางนา

description: การศึกษาแบบตัดขวางนี้ มีวัตถุประสงค์เพื่อศึกษาความชุกอาการระบบทางเดินหายใจและสมรรถภาพปอดของพนักงานกวาดถนนในพื้นที่เขตบางนา กรุงเทพมหานคร กลุ่มตัวอย่างเป็นพนักงานกวาดถนน จำนวน 176 คน อายุ 18-60 ปี ทำงานกวาดถนนมาแล้วอย่างน้อย 6 เดือน เครื่องมือที่ใช้ในการศึกษาประกอบด้วย แบบสอบถามอาการระบบทางเดินหายใจ การทดสอบสมรรถภาพปอดด้วยสไปโรมิเตอร์ และประเมินการรับสัมผัสฝุ่นขนาดไม่เกิน 2.5 ไมครอน ชนิดติดตัวบุคคล วิเคราะห์ข้อมูลด้วยสถิติเชิงพรรณา และวิเคราะห์ความสัมพันธ์ด้วยสถิติไคว์สแควร์ ที่ระดับนัยสำคัญทางสถิติ 0.05 ผลการศึกษาพบว่าพนักงานกวาดถนนส่วนใหญ่ร้อยละ 78.4 เป็นเพศหญิง มีอายุเฉลี่ย 45 ± 9.97 ปี มีอายุงานเฉลี่ย 16 ± 7.85 ปี ร้อยละ 76.1 มีการใช้อุปกรณ์ป้องกันระบบทางเดินหายใจ พนักงานทำงานสัปดาห์ละ 6 วัน วันละ 8 ชั่วโมง มีค่าเฉลี่ย ± ส่วนเบี่ยงเบนมาตรฐานของการสัมผัสฝุ่นขนาดไม่เกิน 2.5 ไมครอน ตลอดระยะเวลาการทำงาน 8 ชั่วโมงของพนักงานกวาดถนนในการศึกษานี้เท่ากับ 279.40 ± 263.98 µg/m3 โดยกลุ่มปฏิบัติงานรอบเวลา 05.00–13.00 น. สัมผัสสูงที่สุด มีค่าเฉลี่ยการสัมผัสเท่ากับ 310.71 ± 250.61 µg/m3 ซึ่งสูงเป็น 7.6 เท่า เมื่อเทียบกับมาตรฐานฝุ่นละอองขนาดไม่เกิน 2.5 ไมครอน ในบรรยากาศโดยทั่วไป ค่าเฉลี่ยในเวลา 24 ชั่วโมงพนักงานกวาดถนนมีความชุกของอาการระบบทางเดินหายใจ ร้อยละ 50.6 พบอาการ 3 ลำดับแรก ได้แก่ จาม คัดจมูก/น้ำมูกไหล และระคายเคืองจมูก ร้อยละ 33.0, 27.3 และ 22.2 ตามลำดับ มีความชุกของผลการทดสอบสมรรถภาพปอดผิดปกติ ร้อยละ 68.0 โดยสมรรถภาพปอดที่ผิดปกติส่วนใหญ่เป็นแบบหลอดลมอุดกั้น ผลการวิเคราะห์ความสัมพันธ์ พบว่าเพศมีความสัมพันธ์กับอาการไอและมีเสมหะ (p&lt;0.001) และโรคประจำตัวมีความสัมพันธ์อย่างมีนัยสำคัญกับอาการหายใจมีเสียงดังวี้ด (p=0.006) ข้อเสนอแนะจากการศึกษานี้ สำนักงานเขตบางนาควรมีการเฝ้าระวังและตรวจสมรรถภาพปอดพนักงานกวาดถนนเป็นประจำทุกปี พนักงานกวาดถนนต้องสวมใส่อุปกรณ์ป้องกันระบบทางเดินหายใจตลอดระยะเวลาการทำงาน และควรมีกิจกรรมส่งเสริมสุขภาพให้กับพนักงาน
DOI: 10.14457/tu.the.2022.915
title: การพัฒนาโปรแกรมจัดการข้อมูลสุขภาพสำหรับสถานประกอบกิจการผลิตเส้นใยสังเคราะห์และเม็ดพลาสติกแห่งหนึ่งในกรุงเทพมหานคร

description: การศึกษานี้มีวัตถุประสงค์เพื่อ 1) พัฒนาโปรแกรมจัดการข้อมูลสุขภาพ สำหรับสถานประกอบกิจการผลิตเส้นใยสังเคราะห์และเม็ดพลาสติกแห่งหนึ่งในกรุงเทพมหานคร และ 2) ประเมินประสิทธิภาพและความพึงพอใจในการใช้โปรแกรม โปรแกรมจัดการข้อมูลสุขภาพนี้พัฒนาขึ้นบนโปรแกรมไมโครซอฟท์เอ็กเซล (Microsoft Excel) ประกอบด้วย 3 ส่วน ได้แก่ 1) ข้อมูลผู้ใช้โปรแกรม 2) แบบบันทึกข้อมูลสุขภาพ 3) แบบรายงานข้อมูลสุขภาพ โปรแกรมสามารถจัดเก็บข้อมูลสุขภาพได้อย่างเป็นระบบ วิเคราะห์ ประมวล แปลผลข้อมูลสุขภาพและแสดงรายงานข้อมูลสุขภาพได้อย่างถูกต้องและรวดเร็ว นำเสนอข้อมูลสุขภาพได้ทั้งแบบรายงานภาพรวมของสถานประกอบกิจการและรายงานข้อมูลแบบรายบุคคลเป็นค่าตัวเลข ค่าเฉลี่ย ในรูปแบบตารางและกราฟ อีกทั้งยังสามารถนำเสนอข้อมูลสุขภาพย้อนหลังได้ด้วยผลการประเมินความพึงพอใจในการใช้โปรแกรม 3 ด้าน ได้แก่ ด้านความปลอดภัยของโปรแกรม ด้านเนื้อหาและด้านประสิทธิภาพของโปรแกรม ในตัวอย่าง 3 กลุ่ม พบว่า 1) กลุ่มพนักงานที่รับผิดชอบบันทึกข้อมูลสุขภาพ จำนวน 7 คน มีความพึงพอใจด้านความปลอดภัยในระดับมากที่สุด (x̄ = 4.79, SD = 0.26), ความพึงพอใจด้านเนื้อหาในระดับมากที่สุด (x̄ = 4.57, SD = 0.14) และความพึงพอใจด้านประสิทธิภาพในระดับมากที่สุด (x̄ = 4.54, SD = 0.24) 2) กลุ่มพนักงานระดับบริหารที่ใช้รายงานข้อมูลสุขภาพแบบภาพรวม จำนวน 17 คน มีความพึงพอใจด้านความปลอดภัยในระดับมากที่สุด (x̄ = 4.91, SD = 0.12), ความพึงพอใจด้านเนื้อหาในระดับมากที่สุด (x̄ = 4.62, SD = 0.17) และความพึงพอใจด้านประสิทธิภาพของโปรแกรมในระดับมาก (x̄= 4.41, SD = 0.17) และ 3) กลุ่มพนักงานที่ใช้ข้อมูลสุขภาพแบบรายบุคคล จำนวน 213 คน มีความพึงพอใจด้านความปลอดภัยในระดับมากที่สุด (x̄ = 4.66, SD = 0.47) ความพึงพอใจด้านเนื้อหาในระดับมาก (x̄ = 4.40, SD = 0.29) และความพึงพอใจด้านประสิทธิภาพของโปรแกรมในระดับมาก (x̄ = 4.36, SD = 0.24) สะท้อนให้เห็นว่าโปรแกรมนี้ได้รับความพึงพอใจในระดับมากถึงมากที่สุด มีความปลอดภัย มีเนื้อหาที่ตรงตามความต้องการของผู้ใช้และมีประสิทธิภาพสามารถนำมาใช้บันทึกและจัดการข้อมูลสุขภาพของสถานประกอบกิจการแห่งนี้ได้จริง